冬日述懷奉呈韋祭酒張左丞蘭臺名賢
弱齡好經籍，披卷即怡然。覃精四十載，馳騁數千言。孔壁採遺篆，周韋考絕編。袁公論劍術，孫子敘兵篇。魯史君臣道，姬書日月懸。從師改炎燠，負笈遍山川。上異西河夏，中非北海玄。光榮拾青紫，名價接通賢。既重萬鐘樂，寧思二頃田。長戟同分虎，高冠亞附蟬。晚懷重虛曠，養志息雕鐫。登高慚思拙，匠物謝情妍。不慕張平子，甯希王仲宣。誰謂登龍日，翻成刻鵠年。循循勞善誘，軋軋思微牽。琢磨才既竭，鑽仰德彌堅。朽木誠為諭，捫心徒自憐。終期吞鳥夢，振翼上雲煙。賦成先擲地，詞高直掞天。更執摳衣禮，仍開函丈筵。霧披槐市藹，水靜璧池圓。願逐從風葉，飛舞翰林前。